Дык вось, аднойчы звярнуўся да мяне галоўны рэдактар выдавецтва “Папірус” Міхась Башура і прапанаваў выпусціць кнігу пра мой удзел у ліквідацыі наступстваў аварыі на Чарнобыльскай АЭС на... беларускай мове. А ў мяне якраз быў ужо амаль гатовы рускамоўны варыянт “Ліквідацыі”. Ён паабяцаў, што ўсе выдаткі па выпуску кнігі, яе распаўсюджванні, а таксама пераклад рускамоўнага варыянта выдавецтва возьме на сябе. І размова ішла пра тыраж 1 тысяча (!) экзэмпляраў. Неверагодная лічба для берасцейскага пісьменніка! Для параўнання: першая мая кніга пра аварыю на ЧАЭС “Сразу после Чернобыля” выйшла ў 2004 годзе тыражом... 55 экзэмпляраў, і выдаваў я яе на ўласныя грошы. Вядома ж, я згадзіўся.